Dokters ‘tevrede’ ná Clive Bruce se hartoperasieClive Bruce. (Foto: Facebook) Clive Bruce, die country-legende ook bekend as die “Midnight Cowboy”, het Sondag ŉ hartoperasie ondergaan en sterk tans in ŉ Gautengse hospitaal aan. Volgens Mara van den Bergh, Bruce se bestuurder, het hy Maandagoggend sy oë oopgemaak en is dokters “tevrede” met sy vordering. Bruce (72) is verlede Dinsdagaand na ŉ hospitaal gehaas nadat hy borspyne gekry het. Dokters het ŉ angiogram uitgevoer wat getoon het dat sy koronêre are baie verdik is en dat dit te ernstig is om ŉ stent te oorweeg. “Die torakale chirurg het met my gesels en verduidelik dat ŉ operasie noodsaaklik is. Dit sal volgende week plaasvind. Intussen moet ek vir ŉ kort tydperk ná die operasie in die hospitaal bly,” het Bruce verlede week via sosiale media gesê. Bruce was destyds bekend as aanbieder van die country-musiekprogramme Sing Country en Rewind. Hy het ook in sy loopbaan van sowat vyf dekades die verhoog gedeel met country-sangers soos Lance James, Barbara Ray, Bobby Angel, Billy Forest en Sally Vaughn. Virginia Lee is sy stiefma. “Hou aan bid asseblief, dit was ŉ baie groot operasie,” het Van den Bergh op Facebook gesê. Bruce het in Desember verlede jaar ook ŉ noodoperasie ondergaan nadat hy ŉ abdominale aorta-aneurisme opgedoen het.